સૈફ અલી ખાન માટે નસીબ આડે પાંદડું હોય એવું લાગી રહ્યું છે. તેણે કરેલી સારી ફિલ્મો (‘એક હસીના થી’, ‘બીઇંગ સાયરસ’) આજ સુધી નોટિસ નથી થઈ અને ‘એજન્ટ વિનોદ’ પ્રકારની ફિલ્મમાં તેની પૂરતી કોશિશ હોવા છતાં બાકીના ભાગોમાં ફિલ્મ ખરી નથી ઊતરી. એક એજન્ટની લાક્ષણિકતાઓ તે આસાનીથી સમજાવી શકે છે. કરીના કપૂર આ ફિલ્મમાં એજન્ટ તરીકે કામ કરી રહી છે એ માત્ર ડાયલૉગ્સથી જ ખબર પડે છે, તેના કામથી નહીં. સારું છે કે તેણે પોતે જ નિર્ણય લઈ લીધો છે કે ભવિષ્યમાં તે ઍક્શન ફિલ્મો નહીં કરે. પ્રેમ ચોપડા હંમેશની માફક લાજવાબ છે. રામ કપૂરનો નવો લુક અને અંદાજ સુખદ સરપ્રાઇઝ લાવશે. કર્નલના રોલમાં આદિલ હુસૈન (‘ઇશ્કિયા’માં વિદ્યા બાલનના હસબન્ડનો રોલ કરનાર) જબરદસ્ત ઍક્ટર છે. તેને નવી તક જરૂર મળવી જોઈએ.